No ter nayax kwaꞌn nazhon miluꞌ Jesús lo rë men Israel,
per ni seꞌ nangayilat bixaꞌ Jesús,
par ngok ka kwaꞌn mizobniꞌ Isaías lo yech,
kwaꞌn nzhab:
Dios da,
¿cho ngwayila widiꞌzh cheꞌn be,
no cho lo miluꞌ go yalnazhon cheꞌn go?
Kuzeꞌ nangakt ngayila bixaꞌi,
porke nu seꞌ mizobniꞌ Isaías lo yech:
Dios mileꞌ nagakt luꞌi lo go,
no nu mileꞌ Dios,
ngok nad laxtoꞌ go;
par nagak ne goi,
no par nayila goi kun dub laxtoꞌ go;
par ngayëk go lon,
orzeꞌ ngacheꞌn rë kwaꞌn nzëꞌb xki go,
no rë kwaꞌn nzadkë tich go.
Mikëꞌ Isaías widiꞌzh reꞌ porke lëꞌ Dios miluꞌ la rë yalnazhon cheꞌn Jesús,
mbaino rë kwaꞌn leꞌ Me.
No ter seꞌ unkë lo yech,
per nayax men Israel ngwayila bixaꞌ Jesús,
haxta nu pla rë xaꞌ nzo lo bixaꞌ ngwayilai,
per nangadiꞌzht bixaꞌi lo rë men porke nizheb bixaꞌ lo rë men fariseo,
napaꞌ kutin rë xaꞌ reꞌ bixaꞌ leꞌn yoꞌ plo nitseꞌd bixaꞌ widiꞌzh cheꞌn Dios,
porke rë xaꞌ ngwayilai reꞌ,
más ño laxtoꞌ bixaꞌ yaꞌn bixaꞌ wen kun men,
ke par yaꞌn bixaꞌ wen kun Dios.
Orzeꞌ midiꞌzh Jesús naye:
―Rë xaꞌ ñila da,
gat lëꞌt nab da ngwayila xaꞌ;
nu Xuza Me mixëꞌl da,
ngwayila bixaꞌ.
Or nzon xid go,
nak nela yub Xuza,
Me mixëꞌl da,
nzo kun go.
Na nak Ki lo rë men yizhyuo reꞌ;
xaꞌ yayila da,
nakizëtraꞌ xaꞌ lo nakao,
no cho xaꞌ nzhon widiꞌzh da,
per gat nileꞌt xaꞌ kwaꞌn nzhapa,
nanaꞌbta kwent lo bixaꞌ,
porke gat nzhalta par kobeꞌn kwan nak men yizhyuo reꞌ;
nab tsa nzhala par kon men lo rë kwaꞌn nazheꞌb kwaꞌn nzadkë tich men.
Men xaꞌ nzhab yent kwane rë kwaꞌn nidizha,
nzho raꞌ cho kobeꞌ (wiꞌ) kwan nak xaꞌ,
lëꞌ rë widiꞌzh da kobeꞌi,
or zhin zhë gab Dios xmod gak kun kad men.
Porke gat lëꞌt por xigab yeka kinin kureꞌ,
lëꞌka Xuza Dios ne lon kwan ñal dizha,
no kwan ñal lun.
No nanen,
lëꞌ widiꞌzh cheꞌn Xuza Dios,
nileꞌ niban men par dubtaꞌ lo Dios.
Kuzeꞌ nidizha lo go,
rë kwaꞌn mileꞌ Xuza mandad gon go.